Nafarroako Parlamentuko Mahaiak, 2018ko irailaren 10ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Laura Lucía Pérez Ruano andreak aurkeztutako galdera, zorraren amortizazioaren esparruan –2018ko urrirako aurreikusia– ordaindutako gehiegizko zenbatekoen itzulketa Caixarekin negoziatzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2018ko irailaren 10ean

Lehendakaria: Ainhoa Aznárez Igarza

GALDERAREN TESTUA

Podemos-Ahal Dugu-Orain Bai talde parlamentarioari atxikitako foru parlamentari Laura Pérez Ruano andreak, Legebiltzarreko Erregelamenduan xedatuaren babesean, honako galdera hau aurkezten du, Nafarroako Gobernuko lehendakariak Legebiltzarraren hurrengo Osoko Bilkuran ahoz erantzun dezan:

Ikusita UPNren aurreko Gobernuek egindako Swaps eta Collar izeneko kontratuei buruz zorraren ponentzian bildutako informazioa, finantza entitateak jardunbide horren bidez lortutako dirua partikularrei nahiz administrazio publikoi itzultzera kondenatzen dituzten azken urteotako sententziak eta kontratu horiek sinatzea justifikatu zuten txosten teknikoen lausotasuna,

Zure Gobernuak ba al du asmorik La Caixa finantza entitatearekin zorraren amortizazioaren esparruan –2018ko urrirako aurreikusia– ordaindutako gehiegizko zenbatekoen itzulketa negoziatzeko edo, bestela, kasuko jarduketa judizialak abiarazteko?

Iruñean, 2018ko irailaren 6an

Foru parlamentaria: Laura Pérez Ruano